A Bizottság 2675/94/EK rendelete

(1994. november 3.)

a szeszes italok meghatározására, megnevezésére és kiszerelésére vonatkozó részletes végrehajtási szabályok megállapításáról szóló 1014/90/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 3280/92/EGK rendelettel [1] módosított, a szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendeletre [2] és különösen annak 1. cikke (4) bekezdése i) pontjának 2. alpontjára, valamint 6. cikkének (3) bekezdésére,

mivel az 1576/89/EGK rendelet 5. cikke megállapítja, hogy az 1. cikk (4) bekezdésében említett megnevezések kizárólag az ott meghatározott szeszes italokra használhatók, és azok a szeszes italok pedig, amelyek nem felelnek meg az 1. cikk (4) bekezdésében meghatározott termékek tekintetében megállapított követelményeknek, nem használhatják az adott termékekre meghatározott megnevezéseket, így "szeszes italoknak" vagy "szeszeknek" kell nevezni őket;

mivel külön rendelkezéseket kell megállapítani bizonyos keverék szeszes italok nevét illetően, a keverék szeszes italok és az 1576/89/EGK rendeletben meghatározott szeszes italok közti tisztességes piaci verseny biztosítása érdekében és a lehetséges félreértések elkerülése végett a fogyasztók megfelelő tájékoztatása céljából a keverékek összetevői és alkoholtartalma tekintetében; mivel az ilyen külön rendelkezéseknek ki kell egészíteniük a legutóbb a 93/102/EK bizottsági irányelvvel [3] módosított 79/112/EGK tanácsi irányelvben [4] az élelmiszerek címkézésére vonatkozó tagállami jogszabályok közelítésére megállapított kötelezettségeket, valamint a legutóbb a 89/676/EGK irányelvvel [5] módosított 75/106/EGK tanácsi irányelvben [6] megállapított, az egyes előre csomagolt folyadékok térfogat szerinti kiszerelésére vonatkozó kötelezettségeket;

mivel az 1576/89/EGK rendelet 1. cikkében és II. mellékletében említett hagyományos, és földrajzi megjelölések valamelyikének megfelelő szeszes italok minőségét és hírnevét meg kell védeni az ilyen szeszes italok keverékének azonos megnevezésének tiltásával;

mivel a legutóbb a 3458/92/EGK rendelettel [7] módosított 1014/90/EGK bizottsági rendelet [8] 4. cikkében szereplő listát egyes trópusi gyümölcsök nevével ki kell egészíteni, hogy figyelembe vegyék a francia tengerentúli területek hagyományait;

mivel az e rendeletben előírt intézkedések összhangban vannak a Szeszes Italok Végrehajtási Bizottság véleményével,

ELFOGADTA EZT A RENDELETET:

1. cikk

Az 1014/90/EGK rendelet a következőképpen módosul:

1. A 4. cikk a következőképpen módosul:

"Az első bekezdés az alábbi gyümölcsökből nyert párlatokra is vonatkozik, ha a belőlük készített termékeket a francia tengerentúli területeken állították elő:

- banán (Musa paradisiaca),

- a golgotavirág gyümölcse (Passiflora edulis),

- ambarella (Spondias dulcis),

- mombin szilva (Spondias mombin);"

2. A következő 7c. cikkel egészül ki:

"7c. cikk

Ha az 1576/89/EGK rendelet 9. cikkében felsorolt szeszes italt összekeverik:

- egy vagy több, az 1576/89/EGK rendelet 1. cikkének (4) bekezdésében meghatározott vagy nem meghatározott szeszes itallal, és/vagy

- egy vagy több mezőgazdasági eredetű párlattal,

akkor a "szesz" vagy "szeszes ital" kereskedelmi megnevezést világosan és jól láthatóan minden egyéb minősítő jellegű kifejezés nélkül a címke egy feltűnő részén fel kell tüntetni.

Az első bekezdést nem kell alkalmazni azoknak a keverékeknek a jelölésére és kiszerelésére, amelyek megfelelnek az 1576/89/EGK rendelet 1. cikke (4) bekezdésében leírt definíciós követelményeknek, kivéve, ha a 7b. cikk másként nem rendelkezik.

A 79/112/EGK tanácsi irányelv [9] szeszes italok összetevőinek a címkén való feltüntetéséről szóló rendelkezéseinek sérelme nélkül, a fent említett keverékekből származó termékek címkéje és kiszerelése az 1576/89/EGK rendelet 1. cikke (4) bekezdésében felsorolt jelöléseknek kizárólag egyikét tüntetheti fel, ha a megjelölés nem része a kereskedelmi megnevezésnek, azonban a "keverék szeszes ital" kifejezés után, ugyanabban a látómezőben van elhelyezve, ahol a keverék összes alkoholos összetevőjének aránya szerepel. A fentiek betűtípusa és színe megegyezik a kereskedelmi megnevezésben használtakkal. Nem lehetnek nagyobbak a kereskedelmi megnevezésre használt betűk méretének felénél.

A szeszes italok egyes alkoholos összetevőit a keverék összes alkoholtartalmának térfogatszázalékában, a felhasznált mennyiségek csökkenő sorrendjében, "% (V/V)" - ban fejezzük ki."

2. cikk

Ezt a rendeletet nem kell alkalmazni az 1. cikkben említett, a rendelet hatályba lépésének napja előtt előállított vagy gyártási folyamatban lévő és a kihirdetés napján a hatályos szabályoknak megfelelő termékekre.

Az "előállítás" szó azt a folyamatot jelenti, amely során a végső fogyasztó számára palackozott és címkézett végterméket állítanak elő.

Annak érdekében, hogy a rendelet hatálybalépésének napja előtt az előállítás alatt álló terméket értékesíthessék, a piaci szereplőknek a hatálybalépés napját követő egy hónapon belül értesíteniük kell az illetékes állami hatóságokat az ezen a napon birtokukban lévő megfelelő termékek mennyiségéről.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. november 3-án.

a Bizottság részéről

René Steichen

a Bizottság tagja

[1] HL L 327., 1992.11.13., 3. o.

[2] HL L 160., 1989.6.12., 1. o.

[3] HL L 291., 1993.11.25., 14. o.

[4] HL L 33., 1979.2.8., 1. o.

[5] HL L 398., 1989.12.30., 18. o.

[6] HL L 42., 1975.2.15., 1. o.

[7] HL L 350., 1992.12.1., 59. o.

[8] HL L 105., 1990.4.25., 9. o.

[9] HL L 33., 1979.2.8., 1. o.

--------------------------------------------------